Belastingbetalersgeld vloei soos water by Nsfas | SAUK.co.za - Nuus.info
As daar nou een organisasie in Suid-Afrika is waar belastingbetalersgeld soos water vloei, is dit NSFAS (National Students Financial Aid Scheme).
Volgens hierdie beursfonds word studiegelde aan studente betaal vir verdere studie by enige Hoër Onderwysinstansie in die land. Aansoeke word aanlyn gedoen en die beursfonds dek verskeie aspekte, insluitend in sommige gevalle verblyf en reiskoste. Vir studente van TVET Kolleges word beurse toegeken wat nie terugbetaal hoef te word nie.
In Augustus verlede jaar het dit aan die lig gekom dat Sibongile Manzi, 'n student aan die Walter Sisulu Universiteit, per ongeluk 'n betaling van R14 miljoen uit NSFAS ontvang het. Sy is toevallig 'n bestuurslid van die PAC se jeugtak op die kampus. Manzi het die geld begin spandeer en sowat R11000-00 elke dag geblaas. Teen die tyd dat die fout ontdek is, het sy reeds R800 000 spandeer aan partytjies, selfone, duur klere en ander luukses. Met haar hofverskyning op 'n klag van diefstal en bedrog verlede week, was sy juis geklee in 'n ontwerpersbaadjie! Sy verskyn weer op 24 Julie in die hof in Oos Londen.
Manzi se argument was so tipies in lyn met die denkprosesse waarmee ons deesdae gekonfronteer is: Dit was nie haar fout nie en daarom het sy die reg gehad om die geld te gebruik!
Ondertussen onthul CityPress vandag dat duisende studente, wat maande gelede al hulle studies voltooi het, steeds elke maand 'n betaling van NSFAS ontvang.
Dit is net gewoon ooglopend dat nie een enkele fasset van die huidige staat in Suid-Afrika sonder bedrog, korrupsie en vermorsing kan funksioneer nie. Dis 'n dagdroom dat dit ooit reggestel kan word deur bloot die ANC te vervang met 'n ander party aan bewind. Wat gaan gemaak word met die skelms en kluitkoppe op grondvlak wat hierdie dinge moet bestuur en reghou?
Uiteindelik word dit maar net 'n maalkolk van ondergang wat alles en almal saamsleur die diepte in…natuurlik uitsluitende dié wat weier om in die stroom te bly swem en eerder veg vir selfbeskikking.